Solidariteit Beweging stuur sterk boodskap aan Europa | Maroela Media
Solidariteit Beweging stuur sterk boodskap aan Europa
Gesprekke is met verskeie politieke partye in die Vlaamse parlement gevoer. Die Afrikaner het uitgebreide steun in verskeie Vlaamse partye en veral by Vlaamse verenigings. Foto: Verskaf.
Die Solidariteit Beweging het sedert die begin van die jaar 'n sterk fokus op internasionale skakeling en met 'n onlangse besoek aan Nederland en België, is 'n groot veldtog van steunwerwing afgeskop.
Die Beweging het reeds 'n tyd gelede 'n besluit geneem om met verhoogde internasionale skakeling groter bewustheid in die buiteland oor die situasie in Suid-Afrika te skep en om aktief steun te werf vir die Afrikaner in die breë, en spesifiek vir die Beweging en sy 22 filiale se onderskeie veldtogte en projek.
Flip Buys, voorsitter van die Beweging en Jaco Kleynhans, hoof van internasionale skakeling, het gedurende einde Februarie en begin Maart meer as twintig afsprake met politici, joernaliste, kultuurorganisasies en ander individue in Europa gehad. 'n Omvattende verslag wat deur Solidariteit se navorsingsinstituut opgestel is en wat inligting oor, onder meer, die politieke-, veiligheids- en ekonomiese omstandighede in Suid-Afrika insluit, is in diepte bespreek.
Daar het die afgelope tyd 'n nuwe realisme oor Suid-Afrika in Europa ontstaan met talle politici wat hul kommer uitgespreek het oor, onder meer, die beplande onteiening van eiendom sonder vergoeding, die enorme misdaadprobleem en ook taal- en kulturele diskriminasie. Politieke druk vanuit die buiteland op die ANC-regering is 'n belangrike prioriteit vir die Beweging.
Verder is die maatskaplike projekte van Helpende Hand, AfriForum se veiligheidsnetwerk en die belangrikheid van Afrikaanse tersiêre onderwys deur Akademia en Sol-Tech ook onder die aandag van verskeie rolspelers gebring. Die Solidariteit Beweging beplan die oprigting van ondersteuningstrukture in talle Europese lande ten einde finansiële en ander steun vir projekte te werf.
Behalwe vir volgehoue skakeling met Nederland en België, word skakeling met, onder meer, Duitsland, Frankryk, Oostenryk, Italië, Pole, Hongarye, Israel, die VSA, Australië en Nieu-Seeland ook reeds beplan.
'n Goeie gesprek oor die beskerming van Afrikaans op verskillende terreine is met die uitvoerende direkteur van die Nederlandse Taalunie, Hans Bennis, gevoer. Foto: Verskaf.
Gert-Jan Segers, leier van die ChristenUnie, een van die koalisiepartye in die Nederlandse regering, stel ook belang in verwikkelinge in Suid-Afrika. Foto: Verskaf.
Sven Koopmans is die woordvoerder vir internasionale aangeleenthede van die VVD (Volksparty vir Vryheid en Demokrasie) die grootste politieke party in Nederland. Foto: Verskaf.
Tydens 'n ontmoeting met die bestuur van die Marnixring in Brussel is die belangrikheid van Afrikaanse tersiêre onderwys bespreek. Foto: Verskaf.
'n Goeie gesprek is gevoer met die Sosialistiese Partij van Nederland se woordvoerder oor internasionale sake. Foto: Verskaf.
Martijn van Helvert en Evert-Jan Slootweg van die CDA (Christen-Demokratiese Appèl) in Nederland, stel belang in wat in Suid-Afrika gebeur. Van Helvert het in 2018 'n vraag oor misdaad en plaasaanvalle in Suid-Afrika aan die Nederlandse minister van buitelandse sake gestel. Foto: Verskaf.
Kees van der Staaij, leier van die Staatkundig Gereformeerde Partij in Nederland, is al jare lank 'n vriend van die Afrikaner in die Nederlandse parlement. Foto: Verskaf.
België Europa Nederland
Minister sê oor probleme met myn by Ogies
Bolandse gesin op reservaat aangeval, seun ontvoer
Ons is dankbaar.
Dis belangrike werk.
Julle is besig om ons kinders se geskiedenis te skryf. Dankie.
Hierdie is wonderlike werk. Baie dankie. Ek is bly ek ondersteun julle, want julle werk vir ons en ons kinders. Mag jul voorspoedig en suksesvol wees.